REGOLAMENT TAL-KUMMISSJONI (KE) Nru 1919/2006
tal-11 ta' Diċembru 2006
li jadattaw diversi Regolamenti li jikkonċernaw l-organizzazzjoni tas-suq tal-ħalib u tal-prodotti tal-ħalib minħabba l-adeżjoni tal-Bulgarija u r-Rumanija fl-Unjoni Ewropea
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat ta’ l-Adeżjoni tal-Bulgarija u tar-Rumanija, u b’mod partikolari l-Artikolu 4(3) tiegħu,
Wara li kkunsidrat l-Att ta’ l-Adeżjoni tar-Repubblika tal-Bulgarija u tar-Rumanija, u b’mod partikolari l-Artikolu 56 tiegħu,
Billi:
(1)
Ċerti emendi tekniċi huma meħtieġa f’diversi Regolamenti tal-Kummissjoni li jikkonċernaw l-organizzazzjoni komuni tas-suq tal-ħalib u tal-prodotti tal-ħalib, sabiex ikunu jistgħu jagħmlu l-adattamenti meħtieġa minħabba l-adeżjoni tal-Bulgarija u r-Rumanija fl-Unjoni Ewropea.
(2)
L-Anness V tar-Regolament tal-Kummissjoni (KE) Nru 2771/1999 tas-16 ta’ Diċembru 1999 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1255/1999 fir-rigward ta’ l-intervent fis-suq tal-butir u l-krema (1) jikkorrispondi mal-klassi ta’ kwalità nazzjonali ta’ butir magħmul fl-Istati Membri eliġibbli għall-għajnuna għall-ħżin privat. Dak l-Anness għandu jinkludi l-klassi ta’ kwalità nazzjonali tal-Bulgarija u r-Rumanija.
(3)
L-Anness II tar-Regolament tal-Kummissjoni (KE) Nru 2799/1999 tas-17 ta’ Diċembru 1999 li jistabbilixxi regoli dettaljati sabiex jiġi applikat ir-Regolament (KE) Nru 1255/1999 rigward il-konċessjoni ta’ għajnuna għall-ħalib xkumat u t-trab tal-ħalib xkumat intiż għall-għalf ta’ l-annimali u l-bejgħ ta’ dan it-trab tal-ħalib xkumat (2) hu magħmul minn lista ta’ prodotti, distinta mill-Istati Membri, li għalihom il-prezzijiet tas-suq għandhom jiġu komunikati lill-Kummissjoni fuq bażi regolari, dejjem jekk għall-prodotti definiti, jeżisti kummerċ rappreżentattiv. Dak l-Anness għandu jiġi estiż mal-lista ta’ prodotti estensivi fis-suq tal-Bulgarija u r-Rumanija.
(4)
Ir-Regolament tal-Kummissjoni (KE) Nru 2535/2001 ta’ l-14 ta’ Diċembru 2001 li jipprovdi regoli dettaljati biex ikun applikat ir-Regolament tal-Kunsill (KE) Nru 1255/1999 rigward l-arranġamenti ta’ l-importazzjoni tal-ħalib u tal-prodotti tal-ħalib u biex jinfetħu kwoti tat-tariffa (3) fih kwoti miftuħa għall-Bulgarija u r-Rumanija u dispożizzjonijiet relatati għall-applikazzjoni tagħhom. Għalhekk jixraq li jitħassar il-punt (b) ta’ l-Artikolu 5, il-punt (a) ta’ l-Artikolu 19(1) u l-Anness I.B ta’ dak ir-Regolament.
(5)
Barra minn hekk l-Artikolu 18(1)(d), l-Artikolu 21(1)(d), l-Artikolu 28(1)(d), l-Artikolu 37 u l-Artikolu 44(3) tar-Regolament (KE) Nru 2535/2001 jipprovdu għal ċerti reġistrazzjonijiet bl-ilsna kollha tal-Komunità. Dawk l-Artikoli għandhom jipprovdu wkoll għall-entrati bil-Bulgaru u r-Rumen.
(6)
L-Artikolu 2 tar-Regolament tal-Kummissjoni (KE) Nru 580/2004 tas-26 ta’ Marzu 2004 li jistabbilixxi l-proċedura għall-offerti li tikkonċerna r-rifużjonijiet fuq l-esportazzjoni ta’ ċerti prodotti tal-ħalib (4) jistabbilixxi regoli dettaljati biex ikun stabbilit offerta preżenti għal tender. Ir-Regolament tal-Kummissjoni (KE) Nru 581/2004 tas-26 ta’ Marzu 2004 li jiftaħ stedina permanenti għall-offerti dwar ir-rifużjoni ta’ l-esportazzjoni li tikkonċerna ċerti tipi ta’ butirr (5) u r-Regolament tal-Kummissjoni (KE) Nru 582/2004 tas-26 ta’ Marzu 2004 li jiftaħ stedina permanenti għall-offerti dwar ir-rifużjoni ta’ l-esportazzjoni li tikkonċerna t-trab tal-ħalib xkumat (6) jipprovdu offerti separati għal tender għall-prodotti msemmija. Ir-Regolamenti (KE) Nru 581/2004 u (KE) Nru 582/2004 fihom referenzi għall-kummerċ mal-Bulgarija u r-Rumanija. Dawk ir-referenzi għandhom jitħassru mid-data ta’ l-adeżjoni. Barra minn hekk, l-ismijiet u l-indirizzi ta’ l-awtoritajiet kompetenti responsabbli għal proċedura ta’ ħruġ ta’ sejħa għall -offerti fil-Bulgarija u r-Rumanija għandhom wkoll jiddaħħlu.
(7)
L-Annessi VII, XIII, XV u XVI tar-Regolament tal-Kummissjoni (KE) Nru 1898/2005 tad-9 ta’ Novembru 2005 li jistabbilixxu regoli dettaljati biex ikun implimentat ir-Regolament tal-Kunsill (KE) Nru 1255/1999 fir-rigward tal-miżuri għad-disponiment mill-krema, il-butir u l-butir konċentrat fis-suq tal-Komunità (7) fihom ċerti noti bl-ilsna kollha tal-Komunita. Dawk id-dispożizzjonijiet għandhom ukoll jinkludu n-noti bil-Bulgaru u r-Rumen.
(8)
L-Anness IV tar-Regolament tal-Kummissjoni (KE) Nru 1282/2006 tas-17 ta’ Awwissu 2006 li jistabbilixxi regoli dettaljati speċjali għall-applikazzjoni tar-Regolament tal-Kunsill (KE) Nru 1255/1999 fir-rigward tal-liċenzji ta’ l-esportazzjoni u r-rifużjoni fuq l-esportazzjoni għall-ħalib u l-prodotti tal-ħalib (8) fih ċerti entrati bl-ilsna kollha tal-Komunità ta’ l-Istati Membri. Dawn id-dispożizzjonijiet għandhom ukoll jinkludu l-entrati bil-Bulgaru u bir-Rumen.
(9)
Ir-Regolamenti (KE) Nru 2771/1999, (KE) Nru 2799/1999, (KE) Nru 2535/2001, (KE) Nru 581/2004, (KE) Nru 582/2004, (KE) Nru 1898/2005 u (KE) Nru 1282/2006 għandhom għalhekk jiġu emendati b’dak il-mod,
ADOTTAT DAN IR-REGOLAMENT:
Artikolu 1
L-Anness V tar-Regolament (KE) Nru 2771/1999 hu sostitwit bit-test fl-Anness I ta’ dan ir-Regolament.
Artikolu 2
L-Anness II tar-Regolament (KE) Nru 2799/1999 hu sostitwit bit-test fl-Anness II ta’ dan ir-Regolament.
Artikolu 3
Ir-Regolament (KE) Nru 2535/2001 hu emendat kif ġej:
(1)
Fl-Artikolu 5, il-punt (b) hu mħassar.
(2)
Fl-Artikolu 18(1), il-punt (d) hu sostitwit b’dan li ġej:
“(d)
fil-kaxxa 20, il-kwota u waħda mill-entrati mniżżla fl-Anness XV”.
(3)
Fl-Artikolu 19(1), il-punt (a) hu mħassar.
(4)
Fl-Artikolu 21(1), il-punt (d) hu sostitwit b’dan li ġej:
“(d)
fil-kaxxa 20, waħda mill-entrati mniżżla fl-Anness XVI”.
(5)
Fl-Artikolu 28(1), il-punt (d) hu sostitwit b’dan li ġej:
“(d)
fil-kaxxa 20, fejn japplika, in-numru tal-kwota, in-numru taċ-ċertifikat IMA 1 u d-data tal-ħruġ tiegħu, f’waħda mill-entrati mniżżla fl-Anness XVII”.
(6)
Fl-Artikolu 37, l-ewwel paragrafu hu sostitwit b’dan li ġej:
“B’deroga mill-Artikolu 26 tar-Regolament (KE) Nru 1291/2000, l-awtorità kompetenti li toħroġ il-liċenzji għandha tawtorizza l-liċenzja fil-kaxxa 20 b’waħda mill-entrati mniżżla fl-Anness XVIII.”
(7)
Fl-Artikolu 44(3), l-ewwel subparagrafu hu sostitwit b’dan li ġej:
“Fejn saret spezzjoni fiżika, il-kaxxa 32 tal-liċenzji ta’ l-importazzjoni, jew il-kaxxa għall-messaġġ fil-liċenzji elettroniċi, għandu jkun fiha waħda mill-entrati mniżżla fl-Anness XIX.”
(8)
L-Anness I.B hu mħassar.
(9)
It-test fl-Anness III ta’ dan ir-Regolament hu miżjud bħala Annessi XV sa XIX.
Artikolu 4
Ir-Regolament (KE) Nru 581/2004 hu emendat kif ġej:
(1)
Fl-Artikolu 1(1) it-tieni subparagrafu hu sostitwit b’dan li ġej:
“Il-prodotti msemmija fl-ewwel subparagrafu huma intiżi għall-esportazzjoni lejn id-destinazzjonijiet kollha minbarra l-Andorra, Ceuta u Melilla, Ġibiltà, l-Istati Uniti ta’ l-Amerka u l-Vatikan.”;
(2)
L-Anness hu sostitwit bit-test fl-Anness IV ta’ dan ir-Regolament.
Artikolu 5
Ir-Regolament (KE) Nru 582/2004 hu emendat kif ġej:
(1)
Fl-Artikolu 1, il-paragrafu 1 hu sostitwit b’dan li ġej:
“1.
Tender permanenti hi miftuħa sabiex ikun determinat ir-rimborż fuq l-esportazzjoni fuq it-trab tal-ħalib xkumat imsemmi fis-Sezzjoni 9 ta’ l-Anness I tar-Regolament tal-Kummissjoni (KEE) Nru 3846/87 (*) f’basktijiet ta’ mill-anqas 25 kg piż nett u li ma fihomx aktar minn 0,5 % bil-piż ta’ materja mhux lattika miżjuda li taqa’ taħt il-kodiċi tal-prodott ex 0402 10199 000, intiża għall-esportazzjoni lejn id-destinazzjonijiet kollha minbarra Andorra, Ceuta u Melilla, Ġibiltà, l-Istati Uniti ta’ l-Amerka u l-Vatikan.
(*) ĠU L 366, 24.12.1987, p. 1”" 						
(2)
L-Anness hu sostitwit bit-test fl-Anness V ta’ dan ir-Regolament.
Artikolu 6
Ir-Regolament (KE) Nru 1898/2005 hu emendat kif ġej:
(1)
L-Anness VII hu sostitwit bit-test fl-Anness VI ta’ dan ir-Regolament.
(2)
L-Anness XIII hu sostitwit bit-test fl-Anness VII ta’ dan ir-Regolament.
(3)
L-Annessi XV u XVI huma sostitwiti bit-test fl-Anness VIII ta’ dan ir-Regolament.
Artikolu 7
L-Anness IV tar-Regolament (KE) Nru 1282/2006 hu sostitwit bit-test fl-Anness IX ta’ dan ir-Regolament.
Artikolu 8
Dan ir-Regolament għandu jidħol fis-seħħ soġġett għal u fid-data tad-dħul fis-seħħ tat-Trattat tas-Sħubija tal-Bulgarija u r-Rumanija.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, 11 ta' Diċembru 2006.